ועדת הפנים והגנת הסביבה, כנסת 20, פרוטוקול מספר 652, 2018-06-14 15:15

יואב קיש: אנחנו נתחיל.

יואב קיש: אני פותח את הדיון.

יואב קיש: הדיון היום הוא בנושא היערכות מערך הכבאות לאיום עפיפוני התבערה.

יואב קיש: אנחנו עושים היום חצי יום משולב, הדיון הזה הוא רק של ועדת הפנים, בהמשך אנחנו עולים לחדר למעלה יחד עם ועדת חוץ וביטחון.

יואב קיש: הדיון הזה עיקרו בעיקר להתעסק בנושא ההיערכות של הכבאות בעניין הזה, כמובן גם נציגים שונים רלוונטיים ממשרדים שונים, אבל הפוקוס העיקרי של הדיון הוא הכבאות.

יואב קיש: בהמשך יש לנו דיון מארבע עד חמש שיתייחס בעיקר לשגרת החיים, נזק כלכלי וראשי הרשויות יישבו איתנו וימשיכו.

יואב קיש: נמצא איתנו היום גדי ירקוני, לא ראיתי פה עוד ראש רשות.

גדי ירקוני: לא, הם בדרך.

יואב קיש: אז הם יבואו.

יואב קיש: מחמש עד חמש וחצי נמשיך עם נציגי הממשלה על ההערות ובסוף עולים גם לתצפית.

יואב קיש: אז זה סדר היום להיום.

יואב קיש: מבחינת אילוצי מקום, הבנתי שפה אנחנו בעיקרון בדיון פתוח, למעלה הדיון יהיה פתוח, אבל אין מקום אז לא יוכלו להיכנס.

יואב קיש: אנחנו נראה, אבל בעיקרון הקפדנו להזמין רק עד ארבע, מי שרצה מהציבור לבוא ולשמוע, בגלל אילוצי מקום.

יואב קיש: בכל מקרה, אנחנו במדינת ישראל מתמודדים כבר, זה חודשים, אפשר להגיד, עם איום עפיפוני התבערה.

יואב קיש: האיום הזה, צריך לפעול לסיכול שלו בשטחם, זו משימה ראשית שעליה מופקד צה"ל, השלב הבא זה סיכול כמה שיותר מוקדם לקראת זה שזה חוצה והשלב השלישי זה הגנה.

יואב קיש: כמו בכל איום אנחנו מתמודדים עם הגנה, אם בסוף כשהוא נוחת ומדליק שדה, שבעניין הזה ההיערכות היא מלאה של מערך הכבאות ולכן נמצא איתנו דדי שמחי, שהוא נציב הכבאות.

יואב קיש: אנחנו נפגשנו בוועדה על דברים אחרים, אבל היום אנחנו נתמקד רק בעניין הזה.

יואב קיש: אין ספק שמערך הכבאות נדרש פה למשימה גם בקבועי זמן מאוד קצרים.

יואב קיש: אמרו לכם 'תבואו לדרום', מה שנקרא מעכשיו לעכשיו ואני רוצה לשמוע איך אתם נערכים, איך אתם רואים את האתגר, נושא המשאבים, איפה אתם מזהים חוסרים, במיוחד בהבנה שאם חשבנו קודם שזה שבוע, שבועיים, שלושה, המציאות מוכיחה לנו אחרת, זה הופך להיות מאמץ מאורגן של החמאס, זה לא איזה טרור יחידים שמישהו יוצא עם סכין.

יואב קיש: מאמץ מאורגן של החמאס שזיהה פה נזק שנעשה למדינת ישראל, גם נזק לשדות, נזק מורלי, נזק כלכלי לחקלאים ובעניין הזה ההתמודדות לתפיסתי צריכה להיות בהנחה שאנחנו פה לא בפתרון קצר טווח, אלא בחשיבה קצת יותר ארוכה.

יואב קיש: אז אני אשמח לשמוע אותך ואחר כך נשמע את שאר הדוברים.

יואב קיש: בבקשה, דדי.

דדי שמחי: שלום לכולם.

דדי שמחי: נמצאים איתי פה גם ראש אג"מ של הכבאות, וגם יגאל, מפקד תחנת אשקלון.

דדי שמחי: אנחנו עובדים פה מה-30.3, אנחנו עובדים בשיתוף פעולה עם כל היישובים, גם עם יישובי העוטף וגם עם צה"ל, קק"ל ורט"ג ואני אתן פה סקירה קצרה על כל מה שקורה.

דדי שמחי: בעצם יש לנו איום תווך עילי חדש, זה גם עפיפונים וגם בלוני הליום שמייצרים לנו פה שריפות ונזק משמעותי.

דדי שמחי: יש פה גם השלכות כלכליות וגם תהודה ציבורית.

דדי שמחי: אנחנו עזרנו וסייענו לצה"ל בכל מה שקשור לעשן הגדול מהבהרת צמיגים, יש פה גם אירוע של זיהום אוויר, גם ללוחמים סמוך לגדר וגם למי שנמצא כאן.

דדי שמחי: יש פה בעצם מאמץ ארוך שנמשך נכון להיום כבר סדר גודל של 75 ימים.

דדי שמחי: עד היום טיפלנו ב-75 ימי הלחימה האלה ב-412 שריפות.

דדי שמחי: אני מדבר רק על גזרת העוטף, מאזור יד מרדכי ועד כרם שלום בדרום.

דדי שמחי: סך הכול אנחנו מעריכים, בשיתוף פעולה עם קק"ל, שנשרפו כ-25,000 דונם, מתוך זה כ-4,000 דונם של שטח באחריות קק"ל, בעיקר חורשים.

דדי שמחי: יש לנו בממוצע 11 שריפות ביום כאשר רוב השריפות הן בסופי השבוע, בעיקר בימי שישי.

דדי שמחי: בימי שישי אנחנו קופצים ל-21.

דדי שמחי: אנחנו משקיעים בממוצע בשריפה כשלוש שעות לכיבוי, בעיקר כי חלק גדול מהשריפות זה בשדות גם של חיטה, ששם הכיבוי הוא מורכב, אם אני לא רוצה לתת לזה באופן מקצועי להישרף עד הסוף.

יואב קיש: אתה אומר שיש משמעות לנצח את השריפה בשדה, יש לזה משמעות בשעות העבודה שלך.

דדי שמחי: באופן מקצועי מבחינתי כששדה חיטה בוער אז אני צריך רק לתחם אותו ולתת לו להישרף, אין טעם להשקיע בזה מאמצים, אבל פה בעוטף עזה אנחנו מכבים גם שדות חיטה ולא מחכים שהשריפה תגיע לקו הסיום הטבעי שלה.

דדי שמחי: אנחנו עושים את זה בשיתוף פעולה עם התושבים, עם החקלאים, עם הדיסקוסים, עם הקומביינים.

יואב קיש: הם סיימו כבר את הקציר?

דדי שמחי: כן, כל החיטה כבר קצורה, 95%-90% קצורה.

יואב קיש: זה חלק מהמאמץ להקדים את הקציר בעניין הזה?

דדי שמחי: על זה אני אדבר בסוף, להבא צריך לחשוב קצת אחרת.

גדי ירקוני: דדי, בנושא הזה אני חושב שכדאי להגיד שחבל שלא הקשיבו לראשי הרשויות, כשביקשנו חודש וחצי קודם.

מוסי רז: לא רק בנושא הזה, גדי, בכל נושא חבל שלא מקשיבים ל - - -

גדי ירקוני: לא, לפעמים אנחנו גם טועים, אבל בנושא הזה יצא מכתב חודש לפני או חודש וחצי לפני, לשר הביטחון, לשר האוצר ולשר החקלאות, שייתנו לנו תקציב לקציר המוקדם.

יואב קיש: למה היה צריך תקציב?

גדי ירקוני: שני דברים, אל"ף, בשביל לגייס קומביינים מבחוץ, שהם עולים יותר כסף.

גדי ירקוני: בי"ת, כשקוצרים כשהחיטה לא מוכנה צריכים אחרי זה תהליכי ייבוש וכל מיני דברים כאלה, וגימ"ל, יש פיצוי שגם הקש שלא יישרף.

גדי ירקוני: חבל שזה לקח חודש וחצי עד שקיבלנו על חלק והיום אני מקווה שהכסף באמת יעבור, הוא עוד לא עבר מהאוצר, שני מיליון שקל שאני יודע שתקועים שם.

גדי ירקוני: כמו שאני מכיר את שר האוצר הוא יעשה את הכול כשהוא ישמע שזה עוד לא עבר, אבל באמת חבל, וגם לשנה הבאה, כדאי ללמוד את זה.

דדי שמחי: אני אגע בזה בסוף, מה הלקחים.

יואב מורג: אבל אם כבר הזכרתם את זה, אז אני אשלים את התמונה.

יואב מורג: התחלנו את המבצע הזה ב-18, למרות שהקציר התחיל לפני כן, סיימנו אותו שלשום, ב-12 בחודש, קצרו מעל 35,000 דונם, וכמו שגדי אמר, אנחנו ממתינים שהכסף יגיע ממשרד האוצר כדי להעביר אותו לחקלאים.

דדי שמחי: בעצם אנחנו מתמודדים עם בלוני הליום, עפיפונים והיו גם כמה מקרים של רחפנים.

דדי שמחי: פה אתה רואה את אמצעי ההדלקה, או שהם משתמשים בפחמים שנמצאים בתוך מעטפת של רשת ואז הם גם מקבלים אוויר ונשארים בוערים, או שהם משתמשים בחומרים דליקים.

יואב קיש: חומרים דליקים, אבל שהוא יוצא עם אש, הוא לא יוצא - - -

דדי שמחי: כן, בתוך הקופסה הזאת.

דדי שמחי: הם מכניסים את ה - - - שכחתי את השם, מדליקים עם זה את הברביקיו, מין סולר דחוס כזה - - - מדליקים את זה, זיקוקין ויש גם בחלק מהמקומות בקבוקי תבערה.

דדי שמחי: הם הגיעו לעפיפונים גדולים מאוד, כבר הגענו לעפיפון בגודל של רכב, שיכול לסחוב - - - הרבה הרבה יותר גדול.

דדי שמחי: מה שאתה רואה פה זה חתך אירוע שריפה בעוטף לפי גזרה דרומית, גזרה צפונית.

דדי שמחי: אני רק אאפס את הגזרות.

דדי שמחי: הגזרה הצפונית זה מאזור יד מרדכי עד אזור בארי ודרומית זה מבארי עד כרם שלום.

דדי שמחי: אתה רואה את החלוקה, לפי שבועות.

דדי שמחי: אנחנו רואים שבשבוע ה-20, באזור מאי, סביב כל ימי האזכור, היו עיקר השריפות.

דדי שמחי: אנחנו רואים שבשבוע האחרון יש לנו פחות שריפות.

דדי שמחי: דרך אגב, פחות שריפות גם נובע בין היתר כי מטען האש שנמצא כבר בעוטף, רוב האלמנטים כבר נשרפו.

יואב קיש: זאת אומרת יש נפילות של עפיפונים בשטחים שרופים?

דדי שמחי: בדיוק.

דדי שמחי: בעצם הפעילות שלנו זה קודם כל להציל חיים, למנוע מזה להתקרב ליישובים ואחרי זה לצמצם נזק.

יואב קיש: היו אירועים שהייתה בהם סכנת חיים?

דדי שמחי: היה לנו אחד בכרמיה שהתקרב לקיבוץ.

דדי שמחי: היה לנו גם באחד המקומות שנפל - - -

גדי ירקוני: בכיסופים.

דדי שמחי: זה בכרמיה.

דדי שמחי: אנחנו גם מנסים לצמצם נזק לרכוש, למרחב החקלאי, וגם לנכסי הטבע, גם שמורת בארי וגם שמורת נחל הבשור וכמובן גם לסייע לצה"ל.

דדי שמחי: פה אתה רואה את זה פר יישובים.

דדי שמחי: נקודה מאוד חשובה, יש קורלציה, בעיקר המקומות שבהם הם מפגינים, אתה רואה את המפה משמאל, את הריכוזים, זה בעיקר בחלק היותר צפוני של עוטף עזה, באזור כיסופים.

דדי שמחי: בארי, כולל יער בארי וחורשת בארי, נחל עוז, כי יש שם מקום שיש שם הרבה הפגנות, וגם באזור ניר עם.

דדי שמחי: זו נקודה חשובה, פה אתה יכול לראות באזור השעות.

דדי שמחי: אתה צריך להכיר גם את משטר הרוחות.

דדי שמחי: בעצם משעות הבוקר המאוחרות הרוחות משנות כיוון, הופכות להיות רוחות מערביות לכן עיקר העפיפונים באים בערך מהשעה 11:00 עד השעה שש בערב, שם הריכוז.

דדי שמחי: אנחנו גם ככה מתפקסים גם אנחנו בנושא הסד"כ וריכוז המאמץ.

דדי שמחי: אנחנו עוסקים בארבעה כיוונים, צמצום זמן התגובה.

דדי שמחי: אנחנו פורסים פה כבאיות לאורך כל הימים.

דדי שמחי: הכפלנו, שילשנו וריבענו פה את סד"כ הכבאות והכבאים.

יואב קיש: שהגיע מאיפה?

דדי שמחי: מכל הארץ.

יואב קיש: זאת אומרת תחנות אחרות צמצמו באופן קבוע, או שהם באים רק לסוף שבוע?

דדי שמחי: לא, גם באמצע, תמיד יש פה תגבורים.

דדי שמחי: בשבוע שעבר, לדוגמה, תחנות הכיבוי מאיו"ש באו לתגבר פה את העוטף.

יואב קיש: מה זה, סבב כזה?

דדי שמחי: וגם היחידה המיוחדת שלנו, יחידת להבה, נמצאת פה הרבה.

דדי שמחי: מיצוי הכוח, אנחנו משתמשים באמצעים ייעודיים, גם באופנועים, קנינו עכשיו טרקטורונים משופרים שאנחנו מדגמים אותם כדי להגיע מהר.

דדי שמחי: יש פה גם בעיית נגישות בחלק מהמקומות, למרות שהכבאיות שלנו פה זה גם - - - זה כבאית שהיא לשטח פתוח, ארבע על ארבע, אבל עכשיו קנינו את הטרקטורונים האלה.

יואב קיש: אתם מוצאים את עצמכם מטפלים בכמה מוקדים בו זמנית?

דדי שמחי: אנחנו יכולים להגיע גם לשישה מוקדים בו זמנית.

דדי שמחי: תיכף אני אדבר על עוטף עזה, שלא נתבלבל.

יואב קיש: מה?

יואב קיש: רק עוטף עזה.

דדי שמחי: לא, בזמן הזה יש לנו שריפות בירושלים, כמעט שרפו לנו את הדסה, שהן הרבה יותר - - - הכבאות עוסקת בערך ב-100,000 אירועים בשנה.

דדי שמחי: אלה הפרופורציות.

דדי שמחי: זה יוצא כמעט 2,000 אירועים בחודש.

דדי שמחי: אנחנו עוסקים פה אפילו בשישה מוקדים.

דדי שמחי: אני חייב פה לציין, אם נזדמן עכשיו לשריפה, אתה תראה פה מחזה שרק בישראל קורה, אתה תראה ככה, לוחמי אש שלי, כבאים של קק"ל, קיבוצניקים ומושבניקים עם גרורים, שופלים ודי-ניינים של הצבא, כבאית של חיל האוויר ורבש"צים עם הג'יפים שגם עוזרים וכמובן יחידת המתנדבים שבאים לסייע.

דדי שמחי: בטיחות באש, נדבר על זה בסוף, כל נושא קווי החיץ, מניעה מצבית והסברה, כולל מה שדיבר על זה גדי.

דדי שמחי: אני חושב שזה נכון מאוד, גם ראשי היישובים מבינים, בהנחה שהאיום הזה ילווה אותנו, אז צריך להיערך אחרת.

דדי שמחי: כל מה שקשור לנושא הטכנולוגיה, גם גילוי, גם יירוט, אנחנו מחוברים לצבא, לכל אמצעי התצפית של הצבא ואין לנו בעיה של איתור השריפה.

דדי שמחי: כלומר אנחנו - - -

יואב קיש: מקבלים מיד מידע.

דדי שמחי: גם מקבלים, גם רואים, יש לנו תצפיתנים של - - -

יואב קיש: איפה מרכז השליטה שלכם פה?

דדי שמחי: יש לנו שדכנים בחמ"לים של האוגדה והם מדברים איתנו ישירות, ככה חסכנו מה שנקרא האבּ בדרך.

מוסי רז: מה זמן ההגעה?

דדי שמחי: אנחנו מגיעים בממוצע לשריפה סדר גודל של שבע דקות, בין שבע לתשע דקות.

יואב קיש: כשמגיע אופנוע או טרקטורון כזה, הוא יכול לתת מענה או שזה תלוי ב - - -

דדי שמחי: ככל שאני מגיע יותר מהר אני צריך פחות מים וסד"כ.

דדי שמחי: פה אתה רואה את הפריסה המבצעית של כל הכוחות.

דדי שמחי: בשבת ובסופי שבוע אנחנו מעצימים את הפריסה.

דדי שמחי: אין לנו בעיות של סד"כ בלכבות שריפה, אבל יש בעיית נגישות.

דדי שמחי: יש פה בעיה אחרת שנדבר עליה, זה כל מה שקשור לנושא מטוסים.

דדי שמחי: מי כמוך מכיר.

דדי שמחי: יש לי גם 14 מטוסים, יש פה מקומות שאין נגישות לכלי רכב ובמקומות אחרים אני מכבה רק עם מטוסים.

יואב קיש: ואין חשש שייפול - - -

דדי שמחי: לא, פה אני לא יכול.

דדי שמחי: פה יש מגבלה של לטוס ליד הקו.

דדי שמחי: אנחנו צמצמנו, בעקבות שיח, את הקו ובאירועים קריטיים, כמו לדוגמה כרמיה, שזה היה מאוד קריטי, זה שטח מאוד מורכב, אז נכנסו מטוסים לעבוד, אבל זה אני אדבר כשנהיה בפורום יותר מצומצם.

דדי שמחי: פה אתה רואה את המאמצים.

דדי שמחי: אלה הטרקטורונים שרכשנו בסיוע השר ארדן, אופנועי כיבוי.

דדי שמחי: אנחנו עובדים פה עם מרססי גב.

יואב קיש: שלום לחבר הכנסת גליק וראש המועצה פרג'ון.

יואב קיש: אנחנו באמצע המצגת.

דדי שמחי: אנחנו משתמשים גם בכבאיות, גם בטרקטורונים, גם במרססי גב, כיבוי מה שנקרא אצלנו עשבוני, אנחנו מכבים את זה באמצעות - - -

יואב קיש: מה זה מרססי גב?

דדי שמחי: מפוחי אוויר, אנחנו מכבים חלק מהשריפות עם אוויר.

דדי שמחי: אנחנו מכבים באמצעות מה שנקרא אש נגדית.

דדי שמחי: אנחנו שורפים שטחים כדי לבלום את האש.

דדי שמחי: יש פה כבאיות של חיל האוויר, יש פה כבאיות של קק"ל, יש פה תצפיות פרוסות, זה בשגרה בדרך כלל, תצפיות של קק"ל שמאתרות לנו את ההצתות, את העפיפונים.

יואב קיש: לקק"ל יש כבאיות בכל הארץ?

דדי שמחי: לקק"ל יש סדר גודל של 20 כבאיות.

דדי שמחי: גם קק"ל תגברו, יש צוותים מהצפון שבאו לתגבר את קק"ל והם נמצאים פה.

דדי שמחי: דרך אגב, פה גם ראשי המועצות, גם לוחמי האש שלי וגם לוחמי קק"ל מתארחים בחדרים ביישובים פה, גם בקיבוצים וגם במושבים, ואני רוצה להגיד יישר כוח ותודה רבה.

דדי שמחי: מצד ימין בתמונה, מימין למטה, זה חלק משיתוף הפעולה והגילוי.

דדי שמחי: זה אפרופו - - - של כל העפיפונים כאן.

דדי שמחי: אתה רואה פה את מאמצי הפעילות עם השת"פ האזרחי.

דדי שמחי: יש לנו פה מתנדבים.

דדי שמחי: יש לנו פה יחידה מדהימה בקיבוץ כפר עזה של מתנדבים.

דדי שמחי: המתנדבים הם לא רק מהקיבוץ, זה גם משוקדה, מכל היישובים מסביב.

דדי שמחי: חקלאים עם הדיסקוסים.

דדי שמחי: יש פה אחד המעבדים הגדולים, אל קרנאווי מרהט, הוא חלק מהסד"כ שלנו ומפעיל לנו דיסקוסים.

דדי שמחי: דיסקוסים של כל הגד"שים של הקיבוצים.

דדי שמחי: אתה רואה פה שדה חיטה, בעצם בלמנו אותו, אם תשימו לב טוב טוב, בשוליים של השטח השרוף יש פסים של דיסקוס, זה בעצם מה שבלם את האש.

דדי שמחי: דיברתי על המסוקים.

דדי שמחי: אתה רואה את הצמצומים שעשינו באישור הממ"ז ובאישור הנציב.

דדי שמחי: אנחנו עובדים גם על זה, לצמצם חלק מהדברים האלה.

דדי שמחי: הגנה מאש.

דדי שמחי: זו נקודה מאוד מאוד חשוב, דיבר על זה גם ירקוני.

דדי שמחי: בעצם צריך להתחיל להכין פה קווי חיץ, יש לזה עלויות, אחרי זה ראשי הרשויות ידברו על - - - צריך גם מסביב לכל היישובים.

דדי שמחי: היום לדוגמה אם יש שדה חיטה - - -

יואב קיש: קווי חיץ זה שבילים מפרידים כאלה שנותנים יכולת ל - - -

דדי שמחי: כן.

דדי שמחי: אני אגיד לך עוד נקודה חשובה.

דדי שמחי: לדוגמה, נאמר עכשיו זורעים שדה חיטה של 1,000 דונם.

דדי שמחי: בתצורה הנוכחית של היום אז צריך לקחת אותו, צריך לחלק אותו לארבעה חלקים של 250 דונם, זה מייצר פחת, כי אתה עושה נגיד שני פסים וצריך לטפל בזה, כדי שבמקום שיישרף 1,000 יישרפו רק 250.

דדי שמחי: כל מה שקשור לבידוד מוקדי סיכון, מתבנים, רפתות וכו'.

דדי שמחי: כל המערך ההידרנטי פה, אנחנו בודקים אותו, בדיקת התקינות ביישובים נעשית פה גם בסיוע של האוגדה והרבש"צים.

דדי שמחי: היה בסדר.

דדי שמחי: עשינו תרגילי כיבוי.

דדי שמחי: ופה זו נקודה חשובה, צריך לתכנן עכשיו, הכוונה פה בחקלאות ירוקה, הרי שדה חיטה אתה יכול לקצור, פה יש מומחים יותר גדולים ממני, אתה יכול לקצור את החיטה כשהיא ירוקה לטובת שחת או תחמיץ, או כשהיא צהובה לטובת לא יודע מה, קרואסונים, אז אולי שווה עכשיו להתחיל לתכנן את זה, חיטה, לקצור אותה כשהיא ירוקה כדי להקדים מה שנקרא תרופה למכה.

דדי שמחי: זה בטח יעלה גם בדיון הבא, אבל זאת המלצתנו המקצועית ככבאות והצלה.

דדי שמחי: לקחים עד כאן.

דדי שמחי: כל ההיערכות המוקדמת והמוכנות של אוגדת עזה, אני חושב שהיא ראויה לציון, המענה המשולב הוא טוב מאוד.

דדי שמחי: אנחנו, דרך אגב, לוקחים כבר את המודל הזה ומעבירים אותו למקומות אחרים.

דדי שמחי: מתנדבים - קריטי.

דדי שמחי: לאור הדבר הזה אני החלטתי להקים עוד שלוש יחידות מתנדבים, שתיים במועצה אזורית אשכול, אחת תהיה בבארי, כאן, והשנייה תהיה ביישובי החלוציות.

דדי שמחי: ועוד יחידת מתנדבים ב - - -

יואב קיש: איך הם מצוידים?

דדי שמחי: יחידת מתנדבים, כמו יחידה פה בכפר עזה.

דדי שמחי: יש פה נגיד 30-20 מתנדבים שעוברים אצלי קורס כבאות, מקבלים ממני ציוד מיגון מלא, בעשרות אלפי שקלים, מקבלים ממני כבאית והם מגנים פה על היישוב ועל היישובים מסביב.

יואב קיש: הם יושבים בכוננות?

יואב קיש: תמיד יש מישהו שיודע ש - - -

דדי שמחי: כן, הם קופצים שלושה במיידי ואחרי זה באים עוד חבר'ה.

דדי שמחי: הם המענה הראשוני.

דדי שמחי: כמובן שאחרי זה - - - אתה רואה?

דדי שמחי: זו הכבאית שהם מקבלים ממני, כבאית רותם כזאת, יש לה קוב מים וזה מספיק למה שהם עושים כמענה ראשוני ואז מגיעים - - -

יואב קיש: והיא, מאיפה נלקחה?

יואב קיש: ממקום אחר בשביל להיות פה?

דדי שמחי: אני קניתי כבאיות, אני מוציא כבאיות, במקום להוציא אותן החוצה לגריטה אני מכניס אותן לפה, אבל הן טובות מאוד.

דדי שמחי: יש בארץ יש היום כאלה, רק לסבר את האוזן, סדר גודל של 60 יחידות עם כבאיות של מתנדבים.

דדי שמחי: תכנית הגנה מאש יישובית.

דדי שמחי: אנחנו בקשר עם משרד הביטחון, עם סבירסקי, לשדרג לרבש"צים גם את הגרורים.

דדי שמחי: יש היום פטנטים חדשים, שיטות הרבה יותר מתקדמות שאתה מגדיל את נצילות המים.

דדי שמחי: אנחנו, גם אם מצטיידים באופן ייעודי לנושא תוואי השטח, גם בטרקטורים שראית ואני גם ארכוש כנראה כמה כבאיות חדשות, טטרות כאלה, כמו שיש לקק"ל.

דדי שמחי: רכשנו כבר חמש כבאיות ממוגנות לטובת הפעילות, גם באיו"ש וגם פה בסמוך לגדר.

דדי שמחי: הנושא האחרון שעלה, בעקבות פגישה שלי השבוע עם ראשי הרשויות, זה לטפל בחוסן של הילדים.

דדי שמחי: אנחנו נפעל ביחד עם מחלקות החינוך של הרשויות, נביא לפה את לוחמי האש, נעשה פה הסברה בגנים ובבתי הספר, ננסה לצמצם את האפקט של החשש משריפות ומאש.

דדי שמחי: עד כאן, אם יש שאלות.

יואב קיש: רק לגבי המשמעות הכספית של המאמץ הזה.

יואב קיש: האם זה מבחינתך במסגרת השוטף, או שאתה רואה את זה, כמו שאמרת, אתם מטפלים באלפי שריפות בשנה, אז יש פה אולי ריכוז מאמץ, אבל מבחינתך אין פה איזה עלות תקציבית שלא - - -

דדי שמחי: אנחנו עד עכשיו הערכנו את העלות שלנו, נכון ללפני שבוע, ב-1.7 מיליון שקלים.

יואב קיש: עד עכשיו?

דדי שמחי: עד עכשיו הוצאנו 1.7 מיליון שקלים מעבר לשוטף.

דדי שמחי: אני מאמין שמי שצריך לשפות אותי על זה ישפה אותי.

דדי שמחי: גדי, אתה תשפה אותי, נכון?

גדי ירקוני: אני צריך, אתה קיבלת.

יואב קיש: כולם פה צריכים שיפוי, זו הבעיה.

יואב קיש: ההוא שמשפה עוד לא הגיע.

גדי ירקוני: הוא יודע למה הוא לא בא.

יהודה גליק: מתוך 400 שריפות שטיפלתם כמה אחוז מהם, כדי שנבין את היקף האסון, כמה אחוז מהשטח, מתוך כל השטח שקיים פה?

דדי שמחי: אני לא בקי, אני צריך לבדוק ולחזור אליך.

יהודה גליק: סדרי גודל.

יהודה גליק: היה כתוב 25,000 דונם.

יהודה גליק: זה בערך 10%?

קריאה: רק באשכול יש 700,000 דונם.

יואב קיש: ככל שאתה מתרחק - - - בקו הקרוב אתה רואה שכמעט הכול מסביב בשחור.

יהודה גליק: מה זה קו קרוב?

גדי ירקוני: שני קילומטר.

יהודה גליק: בשני קילומטר הכול שרוף?

גדי ירקוני: לא, לא, לא.

יואב קיש: זה לדעתי בסביבות - - - אני חושב שאתה יכול לדבר, מבחינת השטח המעובד - - -

גדי ירקוני: חבר הכנסת גליק, אם אתה הולך לפארק הבשור אתה רואה 6,000 דונם שם שרוף.

גדי ירקוני: אבל זו לא דוגמה, אם אתה הולך פה מאחורה אתה יכול לראות שדות שלמים שרופים וליד זה חורשות שלמות, ומצד שני אתה יכול לראות לא שרוף בכלל.

גדי ירקוני: קשה להעריך.

גדי ירקוני: אבל בוא נגיד, 1,000 דונם שרוף נראה בעיניים גיהינום.

יואב קיש: טוב, בואו נמשיך.

יואב קיש: אני מבקש, יש איתנו ראשי מועצות, ראיתי את גדי ויאיר, חוף אשקלון, שהצטרף אלינו.

יואב קיש: אני אתן לכם ואחר כך נשמע גם נוספים.

יואב קיש: בבקשה.

גדי ירקוני: אז אני אתחיל בקצרה, בגלל שאת הנאום על החודשיים האחרונים אני אחסוך לכם עכשיו, אני אעשה אותו בעוד חצי שעה.

יואב קיש: פה זה באמת ממוקד לכבאות.

גדי ירקוני: כן.

גדי ירקוני: אז אל"ף, אני רוצה כמה מילים טובות בהתחלה.

גדי ירקוני: באמת, דדי שמחי אמר כאילו הוא לא מפה, אבל הוא מפה, חבל שהוא עזב, אבל הוא גר פה הרבה שנים, שני קילומטרים מפה, אז הוא מכיר בדיוק מה זה חיטה ירוקה ומה זה חיטה לא ירוקה.

גדי ירקוני: הוא עשה לנו כאילו הוא לא מכיר, אבל באמת, אני חושב ששיתוף הפעולה שהוא הציג אותו, הכב"ה שמשקיעים פה מאמצים אדירים בחודשיים האחרונים, ולידם - - - אני מפחד את מי לא להגיד, אבל בטח את קק"ל, בטח את חיל האוויר, בטח את הרבש"צים שלנו, את הצבא, את כולם.

גדי ירקוני: דדי אמר שזה משהו מיוחד, אני מסכים איתו.

גדי ירקוני: אתה רואה צוותים מלאים מכולם ואתה רואה שיתוף פעולה ואתה רואה איך אחד עוזר לשני ואחד אפילו מביא מים לשני וזה דבר מדהים.

גדי ירקוני: מה שאני מתרשם, בתור ראש מועצה, באמת אלה שעושים את זה, אני חושב שצריכים לראות את צוותי הרבש"צים שלנו, איך הם עושים את זה.

גדי ירקוני: באמת אנשים שכל היום פה אחראים על הביטחון ולקחו את נושא השריפות האלה - - - אתה יודע, לפעמים יש מזל, אז יש גם מזל, עמיקם סבירסקי, אולי לא קראו את המפה ככה, אבל לפני שנה התחילו תהליך שהביאו כמעט לכל יישוב, אצלי יש 26 כבאיות, גרורים קרא לזה דדי, הם השתתפו במערכה הזאת כל הזמן והם לפעמים גם הגיעו ראשונים בגלל שעם הג'יפים יותר קל להגיע.

גדי ירקוני: אני חושב שמגיעה פה גם מילה טובה לעמיקם, שדאג לזה.

גדי ירקוני: היה לו את הרעיון הזה.

גדי ירקוני: וכמו שדדי אמר, עכשיו זה הזמן לשפץ אותם ולעשות אותם יותר טובים.

גדי ירקוני: אני חושב שבאמת התופעה, ואני לוקח רגע את השנה, עוזב אותה, ואני בטוח שהפיצויים שצריכים יגיעו, אני בכלל לא נבהל לרגע ממה שנשרף מבחינת הפיצוי, זה מס רכוש יודעים, לשמחתי, טוב מאוד, לפצות והם בטוח יפצו את החיטה שנשרפה ואם יש עוד.

גדי ירקוני: בנושא הזה אני בכלל לא מודאג.

גדי ירקוני: אני אופתע אם אני אהיה מודאג פתאום.

גדי ירקוני: אבל אני חושב שמה שנאמר פה זה בדיוק בדברים האחרים, אנחנו צריכים לחשוב קדימה ולשנה הבאה.

גדי ירקוני: כנראה התופעה הזאת, שהם ראו שהרוח איתם לא תשתנה בשנה הבאה, אנחנו צריכים לחשוב פה ביחד איך אנחנו מונעים, לא את כל הדליקות, אלא איך אפשר למנוע.

גדי ירקוני: וכל זה, הכול בסופו של דבר, רובו זה פיצוי כספי, או עלות כספית, אלא שאם עושים שבילי דיסקוס, כמו שדדי אמר פה, כל 250 דונם, אז זה שטח שהלך ושטח שצריכים לפצות אותו, ואם אנחנו רוצים לקצור, כמו שאמרנו, לתחמיץ ושחת, אז יש פה מחיר שאנחנו צריכים לדעת שהם עושים פה תחמיץ ושחת ולא לגרעינים ובדבר הזה אנחנו צריכים לבוא לקראתם, צריכים להגיד להם לפני השנה, היום, צריכים לבוא אליהם, 'חברים, תזרעו פה', אמרתי את זה גם לשר הביטחון, דרך אגב, 'את א' ו-ב'.'.

גדי ירקוני: לנו הייתה הצעה לראשי המועצות שכמעט הגיעה להבשלה ואולי זה הזמן באמת שהיא תבשיל, אנחנו חשבנו שנכון, והבאנו את זה לשר הביטחון וקמה ועדה שטיפלה בזה, בסוף מס רכוש, הלכו יותר מדי לכיוון שלהם ואף אחד לא יבקש כסף בגלל שהוא לא מסוגל לקבל על זה כסף בשיטה הקיימת.

גדי ירקוני: אבל אם יגיעו להבנה שלגדל שני קילומטרים מהגבול יש תמיד הפסד או גם ציונות ועל הדבר הזה צריך לקבל סכום מסוים, ואז גם אנחנו בתור מדינה, אני בתור ראש מועצה, אתם בתור מדינה, תוכלו לבוא לחקלאי הזה ולהגיד 'תקשיב, אתה מקבל פיצוי, עכשיו תעשה פה גידול א' ולא ב'.' אני חושב שחבל שהוועדה הזאת הגיעה לתוצאות שבסוף זה דרך מס רכוש.

גדי ירקוני: אני חושב שאם יהיה פה גבול - - -

יואב קיש: מס רכוש יפצה על עלות בפועל, לא על זה ש - - -

גדי ירקוני: לא, לא על מה שקרה.

יאיר פרג'ון: גדי, אחת הדוגמאות לזה, שאם רוצים לגדל תירס אז אומרים להם 'אל תגדלו תירס, כי מישהו יכול להסתתר בתירס'.

גדי ירקוני: אבל הצבא לא אומר את זה, הצבא אומר 'תגדלו מה שאתם רוצים', בגלל שהוא רוצה לתת לנו את האחריות וגם להראות שהוא מצליח מבחינה ביטחונית, והוא באמת מצליח לשמור עלינו ואנחנו רואים את זה.

גדי ירקוני: אבל אני חושב שפה זה מעבר לביטחון, זה לתחושת הביטחון ולחוסן של היישובים.

גדי ירקוני: אני חושב שאם תהיה תכנית כזאת שהיישובים שמאבדים ויש להם כל הזמן איבוד כספי על ידי זה שיש הפרעות כאלה ואחרות והם הולכים ובאים ואפשר לעבוד רק בשעות של האור ליד הגבול, ייתנו גם פיצוי כספי.

גדי ירקוני: זה גם יכול לפתור את הנושא הזה.

גדי ירקוני: ובזה אני רוצה לסיים ואני רוצה להגיד עוד פעם, תודה רבה לכם שבאתם הנה, ובייחוד תודה רבה לכבאות ולכל הצוותים מסביב ולקב"טים שלנו ולרבש"צים שלנו שהם שיגעון בנושא הזה.

יואב קיש: תודה רבה, גדי.

יואב קיש: יאיר פרג'ון.

יאיר פרג'ון: כמה מילים.

יאיר פרג'ון: באמת תודה מיוחדת לכל שירותי הכבאות.

יאיר פרג'ון: אתה השווצת קודם בשמחי, שהוא תושב שלך, אל תתבלבל, גרסה דינקותא, הוא נולד אצלנו במועצה וגדל וכל החינוך שלו הוא קיבל במועצה, עד לא מזמן.

גדי ירקוני: אתה יודע שעל הילדים שלו אשתי אחראית, אז זה כבר יתהפך.

יאיר פרג'ון: אבל על ההורים שלו אני אחראי.

יאיר פרג'ון: אני מודה שבאחד הימים ראיתי חבר'ה עם אופנוענים וזה היה סטארט אפ, מבחינתי פעם ראשונה שראיתי.

יאיר פרג'ון: 20 ליטר על הגב, יכולים מוקד של מדורה קטן, שרק מתחיל, מגיעים אליו הכי מהר ופשוט - - -

יואב קיש: והמידע על המוקד הזה, רק להבין, זה בעצם רואים את העפיפון, רואים איך הוא הולך עם הרוח, יודעים לתת נ"צ?

יואב קיש: מה הם מעבירים?

דדי שמחי: או נ"צ, או - - - יש שפה משותפת, 'סע ליער בארי לפינה', 'סע לפז גז', 'סע על יד אנז"ק'.

יואב קיש: מה זה, אופנוע יוצא ומגיע וסוגר - - -

יאיר פרג'ון: נשאלה קודם השאלה בכמה דונמים זה מתבטא, למה זה לא רלוונטי לפעמים?

יאיר פרג'ון: כי האופנוענים האלה יכולים לנטרל מדורה או שריפה, כשהיא שלושה, ארבעה, חמישה מטרים אז אין לה שום ביטוי, אבל אם לא היו מגיעים אליה תוך עשר דקות, אז זה ממשיך ואחר כך המשאיות הגדולות, כבדות ושוקעות, ושופל ובולדוזר וכל הצמ"א צריך להיות שם באזור, והאופנועים האלה, אתה יודע, איך שהם עובדים, זה היה פשוט מרתק.

יאיר פרג'ון: דיברת כאן על הסוגיה של כבאיות החירום עם צוותי חירום.

יאיר פרג'ון: אכן עלתה פה הסוגיה של הגרורים.

יאיר פרג'ון: בשנה שעברה ולפני שנתיים קיבלנו גרורים שהסתבר ככישלון, כי הם היו מכנית לא טובים ומתפרקים, עכשיו הוצע לקנות משהו אחר.

יאיר פרג'ון: אצלנו במועצה לא קנינו עוד פעם, מתוך החשש המורכב שגרור צריך לבוא עם ג'יפ, רוורס, ולהירתם ועוד שני אנשים וכו'.

יאיר פרג'ון: המודל של לקחת כבאית שתהיה באזור מסוים, שהיא תדע לקפוץ ראשונה עד שבאים הצוותים המוגברים, אז היא הביניים, בין האופנוע לבין צי הכבאיות שיכול להגיע ולתת עבודה רצינית.

יאיר פרג'ון: כשתופסים כזאת שריפה בשדה חיטה עם כבאית נמצאת, לצורך העניין, מבחינתנו, בתווך, ביד מרדכי, בין גברעם מפה לבין זיקים וכרמיה בצד השני, תוך חמש דקות היא מגיעה לכל נקודה.

יאיר פרג'ון: עוד חמש דקות התארגנות לצוות החירום, עוד חמש דקות עד שנאספים כולם ועוזבים, רבע שעה היא נמצאת בשטח.

יאיר פרג'ון: הרבה מאוד פעמים, בזמן פיק, כשיכול להיות שחלק מהכבאיות הגדולות כבר עסוקות במקומות אחרים, זאת נותנת פתרון מיידי.

יאיר פרג'ון: כך שהמודל הזה - - -

דדי שמחי: בוא נקים יחידה גם ביד מרדכי.

יאיר פרג'ון: כן, עם כל התושבים שלנו.

יואב קיש: מבחינת מתנדבים, מה שאתם מרגישים בשטח תהיה היענות לצוותים פה?

יאיר פרג'ון: אנחנו חברה משימתית ונרתמת, מגויסת.

יאיר פרג'ון: עדיין יש לאנשים, זורם להם משהו בעורקים ולא הכול כמה ישלמו לי ולא הכול 'למה אני צריך לעבוד 12 שעות', אנחנו עדיין חברה מגויסת ועל כך אנחנו שמחים, שאנחנו כאלה, ואני חושב שאפשר לגייס ולתת את ההכשרה המתאימה.

יאיר פרג'ון: אבל אחד מהדברים שאנחנו צריכים לרשום לנו בתוך התו"ל של העבודה זה להחזיק אותם במשך השנה.

יאיר פרג'ון: כי כשיש שריפות, אז בסדר, יש מלחמה ואז כולם מתגייסים, כשיש רוגע, שלושה, ארבעה, חמישה חודשים, מתחילה להיות ירידה במתח ו - - - מכירים את זה.

דדי שמחי: כשיש יחידה, אז יש לה כשירות ואימונים והכול.

דדי שמחי: אנחנו נקים גם ביד מרדכי.

יואב קיש: מאה אחוז.

יואב קיש: מוסי, אתה רוצה?

מוסי רז: אני רק רוצה לשאול, כי אני מבין שהזמן קצר, שאלה אחת.

מוסי רז: אתה אמרת שאתם מתגברים בסופי שבוע, אבל האם יש גם כל מיני הערכות מוקדמות לגבי ימים מסוימים, מתי יותר?

מוסי רז: סתם לדוגמה, ראיתי כאן שוואלה פרסמו שהפלסטינים אומרים שמחר הם ישגרו 5,000 בלונים.

מוסי רז: ברור שזה לא יקרה, כן?

מוסי רז: אבל כנראה שהם ינסו לשגר כמה שיותר.

מוסי רז: זאת אומרת יש איזה ימים מיוחדים שאתם נערכים סביבם?

דדי שמחי: אל"ף, אנחנו מתגברים כל השבוע וביתר שאת בסופי שבוע, אבל על פי הערכות מודיעין, אנחנו בקשר טוב עם האוגדה, יש ימים מיוחדים, ימי אזכור, גם אם זה יום שלישי יוצא פעמיים אנחנו מתגברים, באים.

דדי שמחי: דרך אגב, גם כנגד העשן, עם מפוחי ענק, מה שצריך.

דדי שמחי: מנטרים ביישובים.

מוסי רז: נגיד יום כמו מחר, מבחינת

מוסי רז: כם זה יום שישי רגיל?

רפי בביאן: לא, זה סוף הרמדאן.

דדי שמחי: מה שיותר חשוב לי, שלקראת סוף השבוע יש תנאי מזג אוויר קיצוניים, אז גם אנחנו מתנהגים אחרת.

מוסי רז: הגשם זה היה פיתוח שלכם?

דדי שמחי: כן, אבל לא ירד מספיק.

רפי בביאן: אני לא אחזור על כל התודות, אבל באמת החיבור הזה של כיבוי אש מלמעלה עם השלוחות של רבש"צים, קק"ל, רט"ג, השומר החדש, שלא הוזכר כאן, שבועיים השומר חדש נותן לנו תצפיתנים במקומות גבוהים ויש דיבידנדים.

יואב קיש: הם רואים ראשונים?

רפי בביאן: הם רואים ראשונים, הם רואים את הבלון ועוקבים אחריו וכבר אומרים לרבש"צים לאן להתארגן.

רפי בביאן: היום התצפית באסף סיבוני זיהתה שני בלונים כאלה והגיעו וכיבו את השריפה ממש בתחילתה.

רפי בביאן: זאת אומרת יש כאן באמת חיבור, שאני לא יודע כמה נוכל למשוך אותו לאורך זמן, אבל חיבור טוב של הרבה כוחות טובים.

רפי בביאן: דדי נגע ב-412 אירועי שריפה.

רפי בביאן: שאף אחד לא ישמע מחוץ לחדר, חבר'ה, גם בשנה שעברה היו לנו שריפות, יש כוחות שעובדים על מנת לאתר מציתים גם שמגיעים לכאן, כמו שהיה בשנים קודמות.

רפי בביאן: גם בשנים קודמות חווינו שריפות, בטח לא בהיקפים כאלה, אבל יש גם את זה שנכנס פנימה, שצריך גם את זה לקחת בחשבון.

רפי בביאן: הבעיה שלי כקב"ט זה הקשר, הקשר עם המשטרה וקשר עם כיבוי, ממש קשר פיזי.

רפי בביאן: יש לנו את המכשירים, אנחנו מחכים לאישורים כאלה ואחרים על מנת לצרוב את התדרים של התחנות שלנו.

רפי בביאן: יש בעיה קשה עם משטרת ישראל, שיש פה נציג שלה.

רפי בביאן: שתי בעיות.

רפי בביאן: אחת, שמשטרת ישראל לא עוברת את 232 מערבה.

רפי בביאן: בעיה אחת.

רפי בביאן: בעיה שנייה, שמשטרת ישראל לא מאשרת לקב"טים להתחבר ברשתות הקשר לתדרי השידור שלהם, משהו של השנתיים האחרונות.

רפי בביאן: יש לנו את המכשיר, עמיקם סבירסקי נתן לנו את המכשיר, את הברזל, אנחנו צריכים רק אישורים.

רפי בביאן: לצערי הרב - - -

יואב קיש: אתה מכיר את זה?

עופר שנהב: אני לא מכיר את זה, אני אבדוק את זה.

עופר שנהב: אני הייתי אמור להגיע לישיבה הבאה, אני אבדוק את זה ואני אצור איתו קשר ב - - -

רפי בביאן: בשמחה רבה.

עופר שנהב: אנחנו באותו מינהל טכנולוגי, אני אברר את זה.

יואב קיש: טוב.

יואב קיש: עוד מישהו רוצה?

יואב קיש: רשות המסים, נשמע התייחסות שלך לגבי נזקים.

אמיר דהן: קודם כל מה שידוע לנו עד היום, הוגשו אלינו כ-65 תביעות, סך הכול בכל האזור.

אמיר דהן: אם שאלתם על שטחים שנפגעו, זה יותר מהחקלאים, אנחנו מעריכים את זה ב-5,000 דונם חיטה, יש נזקים גם למטעי אבוקדו, קצת חוחובה, ציוד חקלאי שנשרף.

אמיר דהן: לחלק מהתיקים הגדולים בחיטה, מי שיש לו דונמים רבים, אז זה יוצא - - -

יואב קיש: אז מתוך ה-25,000 דונם 5,000 זה חיטה ו-20,000 דונם הנוספים מה הם?

אמיר דהן: מבחינתנו קק"ל ורשות שמורות הטבע והגנים עדיין לא הגישו תביעות, אז אנחנו לא יודעים להעריך את גודל השטחים שלהם.

אמיר דהן: מה שאנחנו יודעים היום זה החיטה, אבוקדו, דברים כאלה.

אמיר דהן: אז החיטה, אנחנו יכולים להעריך שזה 5,000 דונם, לקיבוצים, ליישובים שהייתה חלקה יותר גדולה שנשרפה, כבר העברנו מקדמות בשבוע שעבר, מקדמות שנעות בין 50,000 ל-200,000 שקל.

יואב קיש: מה גודל הנזק?

אמיר דהן: אנחנו מעריכים את כל הנזקים עד היום, כולל לא רק החיטה, אבוקדו וכל הדברים שיש, היה נזק במאגר המים, כ-7 מיליון בערך.

גדי ירקוני: מתי יגמרו לקבל את הפיצויים האלה?

אמיר דהן: זה לא תלוי רק בנו, הפיצויים של החיטה.

אמיר דהן: בחלק מהמקומות צריכים לקצור את החלקה ליד שנשרפה כדי לדעת כמה גרעינים יצאו מהחלקה הזו.

אמיר דהן: אני אסביר, אם יש 100 דונם ונשרפו רק 20 דונם - - -

גדי ירקוני: אבל מתי?

גדי ירקוני: עד אוגוסט הם יקבלו?

אמיר דהן: בוודאי, קבר קיבלו מקדמות.

גדי ירקוני: לא, את ה-100%, עד אוגוסט יקבלו?

אמיר דהן: 100% מבחינתנו, אנחנו מעריכים שבשלושה-ארבעה שבועות הקרובים.

אמיר דהן: הנזקים הקטנים, אנחנו כבר בשלבי סיום לגמור איתם כדי לא לתת מקדמה ולשלם את הכול בבת אחת.

יואב קיש: טוב, אני רוצה לסכם רגע את הדיון.

יואב קיש: קודם כל באמת לברך על מה ששמעתי ברמת שיתוף הפעולה והפידבק מהשטח.

יואב קיש: לבוא לפה, ואני מודה שלא היינו מוזנים באופן ישיר, אלא רק כמובן מהתקשורת, לבוא לפה ולשמוע על המעגלים הצמודים ואיך שעובדים פה ביחד כל הגורמים הרלוונטיים, אני חושב שבאמת בעניין הזה - - - תמיד יש מה להשתפר, אני לא אומר שלא, אבל קודם כל ההישג הזה של שיתוף הפעולה הצמוד והרגשת השליחות, אני מניח שחלק מזה עוזר למהלך הזה.

יואב קיש: אז אני באמת מברך את כולם.

יואב קיש: כמה דברים נוספים.

יואב קיש: באמת זה, כמו שאמרת, דדי, למקסם את נושא המתנדבים, את יכולת ההגעה המהירה לכל תא שטח ותגבור של נקודות הקרובות למעגלים, כמו שדיברנו, לשים כבאית אולי עכשיו ביד מרדכי, או איפה שאמרנו, כדי באמת לסגור את המעגלים כמה שיותר מהר.

יואב קיש: אין ספק שכמה שאתה מגיע יותר מהר לשטח אתה יכול להתמודד עם זה ביותר אפקטיביות וזה מהלך משמעותי.

יואב קיש: בסך הכול אני שמח לשמוע שגם אתה רואה שבתגבור הנכון אתם יכולים להתמודד עם הדברים האלה.

יואב קיש: מה שעוד לא נכנסתי לעומק, ואת זה אולי נשמע בהמשך הדיונים זה באמת האם היה אפשר להביא תוצאה סופית יותר טובה.

יואב קיש: זאת אומרת מול 1,000 העפיפונים והבלונים שהגיעו וחצו, שילמנו מחיר של 25,000 דונם שחורים, השאלה אם נעבוד יותר נכון היה אפשר להביא תוצאה יותר טובה.

יואב קיש: לזה עוד לא נכנסנו עכשיו, ניכנס בהמשך, אבל זו שאלה שהייתי שמח גם להתייחס אליה.

יואב קיש: אני בעיקר רציתי לשמוע את ראשי הרשויות שיגידו איך הם רואים את המאבק הזה ובעניין הזה אני שמח לשמוע את מה ששמעתי.

יואב קיש: יש עוד מה לעשות ואנחנו נתמקד למעלה גם בנושא של, אמרתי קודם, איך עוצרים אותם שם, שזה קרב אחד שפחות רלוונטי לוועדת הפנים, למרות שאני גם חבר ועדת חוץ וביטחון, אבל פחות רלוונטי לדיון פה, והשאלה השנייה זה איך אנחנו עושים את קרב ההגנה הזה הכי נכון.

יואב קיש: דיברנו, שמענו את הדברים ואני באמת רוצה להודות לכולם על הדברים.

יואב קיש: תודה ונמשיך למעלה בפורום המצומצם.